
B7‑0577/2011
Europa-Parlamentets beslutning om det kommende topmøde mellem EU og USA og mødet i Det Transatlantiske Økonomiske Råd

Europa-Parlamentet,

–
der henviser til sine tidligere beslutninger om topmøder mellem EU og USA og de transatlantiske forbindelser,

–
der henviser til fælleserklæringerne og de statusrapporter, der blev vedtaget under de tidligere møder, herunder det femte Transatlantiske Økonomiske Råd den 17. december 2010,

–
der henviser til samarbejdsmemorandum om forskning og udvikling inden for civil luftfart mellem EU og USA, 
–
der henviser til lufttransportaftalen mellem EU og USA af marts 2011,

–
der henviser til rammeaftalen om fremme af transatlantisk økonomisk integration mellem USA og Den Europæiske Union,

–
der henviser til forretningsordenens artikel 110, stk. 2,

A.
der henviser til, at samarbejdet mellem EU og USA er en hjørnesten i EU's eksterne politikker; 

B.
der henviser til, at EU og USA har en strategisk rolle, hvad angår de globale økonomiske udfordringer, eftersom deres bruttonationalprodukt (BNP) udgør mere end halvdelen af det globale BNP og er en afgørende drivkraft for den globale økonomiske vækst, handel og fremgang, der udgør det største, mest integrerede og ældste økonomiske samarbejde i verden;

C. der henviser til, at EU's eksport af varer og tjenester til USA i 2010 beløb sig til EUR 411,6 milliarder, mens importen nåede op på EUR 300,5 milliarder; 

D.
der henviser til, at EU og USA endvidere har fælles politiske interesser og et fælles ansvar på den internationale politiske scene for at fremme fred, respekt for menneskerettighederne og stabilitet og for at imødegå de forskellige globale farer og udfordringer såsom spredning af atomvåben, terrorisme, klimaændringer, energisikkerhed og udryddelse af fattigdom;

E.
der henviser til, at den nuværende økonomiske krise og finanspolitiske problemer i visse af eurozonelandene vil få en alvorlig indvirkning på både EU's og USA's økonomi, hvis de ikke imødegås korrekt;

F.
der henviser til, at fire af EU's medlemsstater stadig er underkastet USA's restriktive visumordning; 

G.
der henviser til, at Det Transatlantiske Økonomiske Råd (TEC) spiller en vigtig rolle med hensyn til at føre tilsyn med og fremme det bilaterale samarbejde mellem EU og USA med henblik på at befordre den gensidige økonomiske integration; der henviser til, at TEC's nuværende rolle bør forstærkes, i særdeleshed med hensyn til fremme af konvergens inden for tekniske standarder;

1.
bekræfter, at forbindelserne mellem EU og USA er det vigtigste strategiske partnerskab for EU, og understreger betydningen af at intensivere den strategiske dialog, samarbejde og koordination, når man tager fat på globale udfordringer og regionale konflikter; 

2.
understreger NATO's betydning som fundamentet for den transatlantiske sikkerhed; opfordrer til strategisk samarbejde mellem USA og EU’s medlemsstater med henblik på at imødegå globale sikkerhedsudfordringer; udtrykker tilfredshed med den rolle, NATO's styrker har spillet ved indførelsen af de demokratiske ændringer i Libyen;

3.
gentager sin opfordring til begge parter om at fremme respekt for demokrati og menneskerettighederne i verden som en central del af deres politik; 

4.
opfordrer EU og USA til at styrke samarbejdet, hvad angår imødegåelsen af fælles globale udfordringer, især hvad angår ikke-spredning og nedrustning, respekt for menneskerettighederne, terrorbekæmpelse og energisikkerhed; 

5.
udtrykker tilfredshed med USA's holdning til palæstinensernes ansøgning til FN; opfordrer USA og EU til at videreføre deres fulde engagement i Kvartettens arbejde for at bringe palæstinenserne og israelerne tilbage til forhandlingsbordet, da kun bilaterale samtaler kan føre til konkrete resultater og bringe fred til området med det mål at skabe en to-statsløsning med en uafhængig levedygtig palæstinensisk stat;

6.
gentager, at det er vigtigt, at begge parter i en ånd præget af tillid og åbenhed fremmer koordinerede strategier vedrørende deres politikker over for Iran, Irak, Afghanistan og Pakistan;

7.
opfordrer EU og USA til at arbejde på en fælles holdning til de ændringer, der finder sted i Nordafrika, og samordne deres støtte til de demokratiske kræfter i lande såsom Tunesien, Libyen og Egypten for at hjælpe dem med at udvikle deres respektive lande til at blive ægte og stærke demokratier; opfordrer i denne forbindelse begge parter til at arbejde tæt sammen og lægge pres på myndighederne i Syrien og Bahrain for at få dem til at stoppe forfølgelsen og de brutale aktioner mod deres borgere og gennemføre de nødvendige demokratiske reformer, der vil muliggøre ytringsfrihed, forsamlingsfrihed og beskyttelsen af borgernes grundlæggende rettigheder;

8.
opfordrer imidlertid indtrængende USA til at ophæve visumordningen for de resterende medlemsstater og at behandle alle EU-borgere lige og på grundlag af fuldstændig gensidighed;

9.
opfordrer EU og USA til at fortsætte den oprigtige dialog, der indledtes på G20 topmødet i Cannes for at finde metoder til at løse gældskrisen i eurozonen, som har truet verdensøkonomien; 

10.
udtrykker tilfredshed med aftalen om fremme, etablering og brug af Galileo- og GPS-satellitbaserede navigationssystemer, som Europa-Parlamentet for nylig gav sit samtykke til;   

11.
udtrykker tilfredshed med afslutningen af forhandlingerne om anden etape af lufttransportaftalen mellem EU og USA, der indeholder en række incitamenter til at fremme lovændringer i USA, som, når de gennemføres, vil gøre det muligt for begge parter at oprette et åbent luftfartsområde;

12.
udtrykker tilfredshed med de første vellykkede tester af transatlantiske reaktioner på trusler mod internettets sikkerhed, herunder internetangreb, som fandt sted den 4. november 2011 i Bruxelles; 

13.
er tilfreds med den positive rolle spillet af Det Transatlantiske Økonomiske Råd, som indtil nu har afholdt fem møder, mener, at Det Transatlantiske Økonomiske Råd kan spille en væsentlig rolle ved at stimulere EU og USA til at finde frem til en fælles indfaldsvinkel for deres respektive handelsforbindelser med tredjelande;

14.
bemærker de forpligtelser, der blev indgået på TEC-topmødet i 2010 om emner såsom godkendte erhvervsdrivende, råvarer og principper for handel med IKT-tjenester (IKT: informations- og kommunikationsteknologi), men mener, der burde foretages en grundig analyse for at evaluere de gjorte fremskridt; understreger, at indsatsen på visse områder, især lovgivningsmæssig dialog, toldafvikling, fjernelse af uberettigede ikke-toldmæssige handelshindringer (NTB'er) og indførelse af fælles standarder med henblik på at fjerne tekniske hindringer for åben og fair handel, bør videreudvikles; 

15.
roser EU og USA for deres medlemskab af handelsaftalen vedrørende bekæmpelse af forfalskning (ACTA) side om side med andre industrilande, nye vækstlande og udviklingslande, som har forenet deres kræfter på internationalt plan mod forfalskning og pirateri; 

16.
minder om dets forslag om et transatlantiske vækst- og jobinitiativ, mener, at dette bør revideres på topmødet med henblik på at fastlægge retningslinjer til at følge i de kommende måneder;

17.
minder om vigtigheden af udenlandske direkte investeringer inden for de transatlantiske forbindelser og nødvendigheden af at skabe et stabilt og attraktivt miljø for investorer, der kan bidrage til investeringssikkerhed, vækst og job på begge sider af Atlanten; 

18.
er overbevist om, at handel mellem EU og USA har et stort potentiale for yderligere økonomisk vækst; opfordrer i denne forbindelse begge parter indtrængende til at indlede en dialog om at reducere uberettigede ikke-toldmæssige handelshindringer (NTB'er); erindrer om, at fjernelsen af halvdelen af de eksisterende NTB'er og lovgivningsmæssige divergenser ville medføre en stigning i BNP på €163 milliarder indtil 2018 på begge sider af Atlanten;

19.
opfordrer Kommissionen og USA's regering til at forpligte sig til i både bilaterale og multilaterale fora at bekæmpe den globale tendens til protektionisme; opfordrer EU og USA til at indføre en tidlig varslingsmekanisme, der kan gøre det muligt at afsløre og forebygge protektionisme i de bilaterale forbindelser;

20.
udtrykker tilfredshed med afslutningen af de langvarige WTO-tvister (f.eks. aftale om oksekød af høj kvalitet), men er fast besluttet på at fortsætte med at opfordre USA til at gennemføre de udestående WTO-panelberetninger og -afgørelser og fjerne handelshindringer; opfordrer USA indtrængende til at genoverveje forpligtelsen til 100 % scanning af containere, til at følge WTO-appelorganets afgørelse om praksis med at nulstille, når der vedtages anti-dumping foranstaltninger, kraftigt at forbedre den utilstrækkelige beskyttelse af geografiske betegnelser, til endelig at gennemføre Det Internationale Kontor for Epizootiers (OIE) henstillinger vedrørende BSE (bovin spongiform encephalopati) og at tillade import af oksekød med oprindelse i EU; 

21.
understreger behovet for at få afsluttet Doha-udviklingsrunden inden for den nærmeste fremtid; mener imidlertid, på grund af det vedvarende dødvande i den oprindelige opbygning og målene for Doha-dagsordenen for udvikling, at det er bydende nødvendigt så snart som muligt at genoptage drøftelsen om, hvordan man kan styrke WTO og hvordan man kan forberede den til de kommende udfordringer; 

22.
opfordrer begge parter i TEC til at stimulere det bilaterale samarbejde inden for forskning for bedre at udnytte potentialet i den udvidede aftale mellem EU og USA om videnskab og teknologi og udvikle samarbejdet hen imod energidiversificering og fremme af en miljøeffektiv økonomi;

23.
pålægger sin formand at sende denne beslutning til Rådet, Kommissionen, medlemsstaternes regeringer og parlamenter, USA’s kongres, formændene for den transatlantiske dialog mellem de lovgivende forsamlinger samt Det Transatlantiske Økonomiske Råds formænd og dets sekretariat.

